- BALEEVI
- <
- 19
- >

19
Amateeka agakwata oku butukulye nʼobwenkanya
1 OMusengwa ni yeeyongera okukoba oMusa ati, 2 “Otumule nʼaBaisirairi bonabona, era obakobe oti, ‘Mubbenge batukulye, olwʼokubba Nze oMusengwa iye oKibbumba waanywe ndi mutukulye.19:2 Lee 11:44-45; 1Pe 1:16
3 “ ‘Nabuli moiza kwinywe ali nʼokuwanga omaaye nʼoiteeye ekitiisya, era ali nʼokukuumanga eSaabbaato yange. Ninze oMusengwa iye oKibbumba waanywe.19:3 Kuz 20:8,12; Ama 5:12,16
4 “ ‘Timwanzwangaku ni musinza ebifaananyi, ooba timwekoleranga ebifaananyi byʼabakibbumba omu byoma ebibasaanuucirye ni mubisinza. Ninze oMusengwa iye oKibbumba waanywe.19:4 Lee 26:1; Kuz 20:23; 34:17; Ama 27:15
5 “ ‘Owemwawangayo esadaaka yʼokusyania eeri nze oMusengwa, mwagiwangayo mu ngeri esaaniire, kaisi ni ngiikirirya. 6 Enyama eyo bagiriiranga ku lunaku olwo olumuweereireyo esadaaka, ooba ku lunaku olwiririraku; neye yonayona eyaabbanga esigaireku okutuuca oku lunaku lwokusatu, bagyocanga nʼesiirira nʼewaawo. 7 Singa bagiryangaku oku lunaku lwokusatu, tiyaabbenge nnongoole, era tinaikiriryenge esadaaka eyo. 8 Nabuli eyagiryangaku yaabbanga abbengere, olwʼokubebenyesya ekintu ekitukulye ekya Musengwa, era omuntu oyo tinamubalenge okubba moiza oku bantu bange.
9 “ ‘Owewakungulanga ebirime okwitakaliryo, tiwamalirangayo nakimo ebisembayo oku nsalo yʼomisirigwo, waire kukumbaania ebitontono ebyabbanga bisigairemu ngʼokungula.19:9-10 Lee 23:22; Ama 24:19-22 10 Omusirigwo ogwʼemizabbibbu tiwagumalirangamu nakimo ebineneka, nʼebyo ebyabbanga bisigairemu tiwabikumbaanianga. Obirekerenge abadoobi nʼabanamawanga. Ninze oMusengwa iye oKibbumbawo.
11 “ ‘Tiwaibbanga.
“ ‘Tiwabbeyanga.
“ ‘Timwabbeyangananga.19:11 Kuz 20:15,16; Ama 5:19,20
12 “ ‘Tiwalairanga omu liina lyange ebyobubbeyi olwʼebigendererwa ebinambulamu, otyo nʼoswaza eriina lyange nze oKibbumbawo. Ninze oMusengwa iye oKibbumbawo.19:12 Kuz 20:7; Ama 5:11; Mat 5:33
13 “ ‘Tiwalyakanga omwinawo, waire okumwibbaku ebibye.’
“ ‘Tikwairugalanga era ni kuca ngʼokaali okusasula omupakasi wʼolunaku.’19:13 24:14-15
14 “ ‘Tiwalaamanga omasiipe, era tiwatigaliranga omwofu, neye ontyenge nze oKibbumbawo. Ninze oMusengwa.’19:14 27:18
15 “ ‘Tiwabbanga atali mwenkanya; tiwekubbiranga oku mudoobi ooba oku musuni. Neye olamulenge omwinawo mu bwenkanya.’19:15 Kuz 23:6-8; Ama 16:19
16 “ ‘Tiwasasyanga okalebule oku bainawo.’
“ ‘Tiwakolanga ekintu kyonakyona ekireeta akabbikabbi oku bwomi bwʼomwinawo. Ninze oMusengwa.’
17 “ ‘Tiwacaawanga omugandawo ni wamwekwatirirya oku mwoyo. Obbutulirenge omwinawo ensobiye, kaisi nandi nʼogwa omu kibbikibbi olwʼensobiye.’19:17 Mat 18:15
18 “ ‘Tiwanyaaŋanga waire okubba nʼekiruyi oku muntu yenayena, neye otakenge omwinawo ngʼoweweetaka iwe onanyere. Ninze oMusengwa.19:18 Mat 5:43; 19:19; 22:39; Mak 12:31; Luk 10:27; Bal 13:9; Bag 5:14; Yak 2:8
19 “ ‘Okwatenge amateeka gange.
“ ‘Tiwawakisyanga ebisolobyo oku bitali byʼekika ekimo.
“ ‘Tiwasiganga omu musirigwo ensigo egyʼebika ebibiri.
“ ‘Tiwazwalanga ekizwalo ekyʼebiwero ebyʼengeri eibiri.19:19 22:9-11
20 “ ‘Singa omusaiza yeegaitanga nʼomugalama omwala, neye ngʼomugalama oyo ali nʼomusaiza amusuubizire okumufumbirwa neye ngʼakaali okusasula ebyokumununula, ooba ngʼakaali okubba muteere, abeegaitire abo baabbanga nʼokusuna ekibonerezo neye nga tikubaita, olwʼokubba omugalama omwala oyo abba akaali okubba muteere. 21 Omusaiza oyo yaabbanga nʼokundeetera ontaama omusaiza oku mulyango gwʼeWeema eyʼoKunsisinkanirangamu okubba esadaaka eyʼokusoniya eibbengo. 22 Okabona yakolesyanga esadaaka eyo, okukola omukolo gwʼokusuuca omusaiza oyo okubba mulongoole omumaiso gange, olwʼekikolekye ekyo ekibbikibbi, era namusoniyanga ekikolekye ekibbikibbi.
23 “ ‘Owemwalituuka omu kyalo kyʼe Kanani ni mukoma emisaale gyʼebineneka egya buli ngeri, ebineneka byagyo mwabitwalanga okubba tibirongoole okumala emyanka misatu era timwabiryanga. 24 Omu mwanka ogwokuna, ebineneka byagyo byonabyona byabbanga bitukulye ni mubiwaayo okubba ekibawaayo eeri nze oMusengwa okumpuuja. 25 Neye omu mwanka ogwokutaanu, mwayezyanga okulya oku bineneka byagyo. Owemwalituukirirya ebintu ebyo, amakungula gaanywe galyeyongeranga ni gabba mangi. Ninze oMusengwa iye oKibbumba waanywe.’
26 “ ‘Timwalyanga enyama yonayona ekaali erimu omusaaye.’
“ ‘Timwakolanga ebyeirogo, waire kulagula.’19:26 Nta 9:4; Lee 7:26-27; 17:10-14; Ama 12:16,23; 15:23; 18:10
27 “ ‘Timwamwanga ebigooli, waire okukeketa emirevu gyanywe.’19:27-28 Lee 21:5; Ama 14:1
28 “ ‘Timwasalanga oku mibiri gyanywe nga mukunga abafu, waire ekwewolaku enzola. Ninze oMusengwa.’
29 “ ‘Timwaswazanga abaala baanywe ni mubasindika omu bumalaaya, owemwakolanga ekyo kyazwerangaku abantu omu kyalo ekyo okusuuka abalendi, nʼekyalo ekyo ni kiizula obwonoonoki.’19:29 23:17
30 “ ‘Muli nʼokukuumanga eSaabbaato yange, era muwenge eWeema yange ekitiisya. Ninze oMusengwa.’19:30 Lee 26:2
31 “ ‘Timwabanga okwebuulyaku abafumu, waire abalaguli, olwʼokubba babaleetera okwonoonoka. Ninze oMusengwa iye oKibbumba waanywe.’19:31 18:11; 1Sa 28:3; 2Ba 23:4; 8:19
32 “ ‘Musetukenge ni mwemerera okuwa abakaire ekitiisya era muntyenge nze oKibbumba waanywe. Ninze oMusengwa.’
33 “ ‘Omunamawanga eyaabbanga nʼobutyami omu kyalo kyanywe, timwamubityanga kubbikubbi.19:33-34 Kuz 22:21; Ama 24:17-18; 27:19 34 Omunamawanga atyama na inywe omu kyalo kyanywe mumubityenge ngʼomubyalwa wʼomu kyalo kyanywe. Mumutakenge ngʼowemwetaka abananyere, olwʼokubba nywena mwabbaire banamawanga omu kyalo kyʼe Misiri. Ninze oMusengwa iye oKibbumba waanywe.’
35 “ ‘Tiwakolesyanga ebipima ebitali bituuce nga mupima obuwanvu, nʼobuzito ooba obungi bwʼebintu.19:35-36 25:13-16; 20:10; Zek 45:10 36 Mukolesyenge minzaani entuuce nʼamabbaale gaaku amatuuce, nʼebipima ebintu ebikalu bibbenge bituuce, era nʼebipima ebintu ebisusuka ooti maizi bibbenge bituuce. Ninze oMusengwa iye oKibbumba waanywe eyabatoire omu kyalo kyʼe Misiri.’
37 “ ‘Mukwatenge amateeka gange gonagona nʼebiragiro byange byonabyona, era mubituukiriryenge. Ninze oMusengwa.’ ”

- BALEEVI
- <
- 19
- >

19:2 19:2 Lee 11:44-45; 1Pe 1:16

19:3 19:3 Kuz 20:8,12; Ama 5:12,16

19:4 19:4 Lee 26:1; Kuz 20:23; 34:17; Ama 27:15

19:9 19:9-10 Lee 23:22; Ama 24:19-22

19:11 19:11 Kuz 20:15,16; Ama 5:19,20

19:12 19:12 Kuz 20:7; Ama 5:11; Mat 5:33

19:13 19:13 24:14-15

19:14 19:14 27:18

19:15 19:15 Kuz 23:6-8; Ama 16:19

19:17 19:17 Mat 18:15

19:18 19:18 Mat 5:43; 19:19; 22:39; Mak 12:31; Luk 10:27; Bal 13:9; Bag 5:14; Yak 2:8

19:19 19:19 22:9-11

19:26 19:26 Nta 9:4; Lee 7:26-27; 17:10-14; Ama 12:16,23; 15:23; 18:10

19:27 19:27-28 Lee 21:5; Ama 14:1

19:29 19:29 23:17

19:30 19:30 Lee 26:2

19:31 19:31 18:11; 1Sa 28:3; 2Ba 23:4; 8:19

19:33 19:33-34 Kuz 22:21; Ama 24:17-18; 27:19

19:35 19:35-36 25:13-16; 20:10; Zek 45:10

© 2017 WBT